[image: image1.png]ASKOV EFTERSKOLE




Håndbog

Håndbog. Askov Efterskole
Kære kommende elev!

Vi byder dig og din familie velkommen til Askov Efterskole. Vi håber, at du får et rigtig godt år her hos os.

Når man lever tæt sammen med mange mennesker i ca. 10 måneder, som man gør på en efterskole, så kræver det nogle fælles regler om, hvordan man gør forskellige praktiske ting for at få hverdagen til at fungere til alles tilfredshed. 
I denne håndbog kan du læse om nogle af disse regler. Det er naturligvis ikke alle ting, du finder svar på, og du og din familie er altid velkommen til at henvende jer, hvis I er i tvivl.

Udover de praktiske ting, som håndbogen beskriver, så kræver et godt efterskoleår også noget af dig som person. Vi forventer naturligvis, at du arbejder positivt med på de ting, du bliver præsenteret for i løbet af året. Hvis der opstår uenigheder eller konflikter – og det gør der – så har vi en forventning om, at vi kan tale om tingene. Vi ser samtalen som noget helt centralt, når vi i fællesskab skal få tingene til at fungere.

God fornøjelse med håndbogen, men først og fremmest med dit efterskoleår. 

Aftenelever
Hver uge er der et antal aftenelever, der hjælper til med aftenserveringen og rydder op i Fælleshuset, Blågårdsstuen og andre fællesområder efter klokken 22.00. To af afteneleverne kan, hvis de vil, skiftes til at gå med vagtlærerne rundt for at sige godnat til de øvrige elever.
Ankomst efter ferier og weekender sker i tidsrummet 1600 til 2130 dagen før første undervisningsdag.
Besøg på skolen 
Der er mulighed for, at du kan få besøg af dine venner eller din familie, mens du går på efterskolen. Gæster skal deltage i eventuelle arrangementer, der finder sted, i mens du har besøg. Der vil i begrænset omfang kunne gives tilladelse til at have overnattende gæster i weekenderne. Ønsker du at have besøg skal dette på forhånd aftales med vagtlæreren. 
Din familie er altid velkommen til at besøge dig på skolen, mens gæster må vente til efter d 13. september, så du har lært dine efterskolekammerater at kende først.
Computer 
Du må gerne medbringe en computer. Er det en stationær computer, skal du stille den op på dit eget værelse. Da der ofte er rift om at bruge skolens printer, er det en god ide at medbringe sin egen. Skolen påtager sig intet ansvar i forbindelse med brug af egen soft- eller hardware.

Bærbare computere må naturligvis gerne bruges i undervisningen men kun efter aftale med læreren og kun til relevant brug. (Skolen forbeholder sig ret til at konfiskere din computer, hvis dette ikke overholdes (se: Misbrug af computere))
Cykelkælder
Når din cykel ikke er i brug, skal den stå på den plads, du har fået tildelt i cykelkælderen eller cykelgaragen.

Dagsplan 
Kort efter ankomsten får du udleveret et ugeskema, som vi følger på almindelige skoledage. Men der foregår også andre ting end undervisning på en efterskole. På skolens hjemmeside; www.askovefterskole.dk, kan du finde skema og årsplan samt mange andre oplysninger om skolen.
Elevbank
Vi opfordrer dig til at opbevare dine lommepenge i skolens elevbank. Der vil være mulighed for at hæve penge på hverdage lige efter frokost. Dine forældre kan sætte penge ind på din elevkonto ved at bruge skolens gironummer, det samme som skolepengene bliver indbetalt på, og mærke indbetalingen med dit navn og ”elevbank”.
Ferieplan 
På ferieplanen kan man se, hvornår efterårs-, jule-, og vinterferie er placeret. Bemærk at vi ikke har påskeferie udover helligdagene. En mere udførlig årsplan udleveres ved skoleårets start. 
Forsikring  Af vores forsikringsselskab er vi blevet bedt om at oplyse følgende:
”Efterskolen er forsikret mod ansvarspådragende forvoldt af efterskolen og dennes medarbejdere. Falder en elev eksempelvis pga. sne/is på gangarealerne, idet efterskolen ikke har overholdt sin snerydningspligt, er efterskolen således erstatningsansvarlig for eventuelle erstatningskrav fra eleven.

Efterskolen har derimod ikke risikoen for elevernes medbragte tøj, bøger mm. hvis dette skulle blive ødelagt ved eks. brand eller tyveri. Eleverne bærer desuden risikoen for ødelæggelse af efterskolens bygninger og løsøre. Ovennævnte er normalt dækket på en almindelig familieforsikring/indboforsikring. Dog skal man være opmærksom på, at der som udgangspunkt ikke er forsikringsdækning for skader forvoldt af eleven på selve indlogeringsværelset, kun på skader på fællesarealer o.l..

Endelig bærer eleven selv risikoen for ulykkestilfælde, som efterskolen ikke er ansvarlig for, eksempelvis hvis en elev får en bold i ansigtet og knækker en tand eller lignende. En sådan skade vil normalt være dækket af en privat ulykkesforsikring.
Det anbefales derfor, at elever dels har en familieforsikring og dels en privat ulykkesforsikring.

Forældreweekend. 
I oktober inviterer vi dine forældre til at komme og opleve livet på Askov Efterskole fra fredag til lørdag. Ud over forældresamtaler vil der være forskellige andre aktiviteter i weekenden.
Fritagelse fra undervisning og obligatoriske arrangementer
Det er kun dine forældre, der kan bede dig fri, og det kan kun ske ved henvendelse til forstander Helle Barnhøj (51565562) eller viceforstander Thomas Tarp Hansen (51565563). Fritagelser skal begrænses mest muligt, da vi mener det er vigtigt, at du, af hensyn til undervisningen og dine kammerater, er på efterskolen.
Fritagelser kan ikke ske med kortere varsel end et døgn, med mindre der opstår en akut situation.

Ingen elever må forlade skolen, uden at forældrene har aftalt det med skolen.

Der gives ikke fri til at tage tidligere hjem om fredagen, fordi eleven evt. har lang rejsetid eller gerne vil have tidlig weekend.

Fritid 
I fritiden kan du være både på og uden for skolen. Ønsker du at forlade skolen i din fritid, skal du aftale det med vagtlæreren. I løbet af ugen er der to aftener (tirsdag og torsdag) hvor du må tage til Vejen – f.eks. i svømmehallen, og tilsvarende 2 aftener hvor du skal blive på skolen eller i Askov. 
Gangtid 
Du skal være på din gang senest klokken 22:00.
Grundreglerne
Vi forventer at du:
· respekterer og overholder henstillinger fra lærerne. 
· arbejder positivt på at få og give andre et godt efterskoleophold.
· behandler dine medelever ordentligt og respekterer dem.
· respekterer og overholder skolens regler.
Hjemsendelse

Overtrædelse af skolens regler eller generel manglende motivation/engagement eller dårlig opførsel overfor kammerater eller ansatte kan medføre hjemsendelse. 

Mobning medfører hjemsendelse. (mobning: gentagne, bevidste fysiske eller psykiske overgreb). 

Grov, uansvarlig opførsel kan medføre hjemsendelse.

Hvis en elev begår en kriminel handling i forbindelse med sit ophold på skolen, kan det medføre hjemsendelse samt en politianmeldelse.
Indtagelse og/eller besiddelse af alkohol, narkotiske eller euforisende stoffer kan medføre hjemsendelse. Ligesom indtagelse af narkotiske eller euforiserende stoffer i ferier og/eller weekender kan medføre hjemsendelse, da dette er en ulovlig handling. Seksuelt samkvem på skolen kan ligeledes medføre hjemsendelse. 
I forbindelse med hjemsendelse forbeholder skolen sig ret til at fastsætte kriterierne i hver sag. 

Hjemsendelse er skolens reaktion på, at eleven har forbrudt sig mod skolens regler eller gentagne gange udviser manglende motivation/engagement eller dårlig opførsel overfor kammerater eller ansatte. Skolen er derfor berettiget til at få dækket sit tab. Afbrydelsesbetaling ved disse sager udgør på Askov Efterskole et beløb svarende til to ugers elevbetaling.
I-pods og Mp3 afspillere 
Det er selvfølgelig OK, at du lytter til musik. Bare ikke i spisesalen og i timerne, og når vi har samlinger og arrangementer. (Skolen forbeholder sig ret til at konfiskere din IPod/MP3-afspiller, hvis dette ikke overholdes (se: Misbrug af computere))
Kontaktgrupper 
Eleverne bliver inddelt i mindre kontaktgrupper med en kontaktlærer tilknyttet. Gruppen spiser sammen og mødes til kontaktgruppemøde hver uge, hvor mindre og større sager debatteres. Hver
kontaktgruppe er desuden ansvarlig for at planlægge og afvikle forskellige arrangementer for de andre elever i løbet af året. Din kontaktlærer vil være det naturlige bindeled mellem dit hjem og skolen. Kontaktlærerens telefonnummer vil I få på ankomstdagen. I løbet af skoleåret afholder hver kontaktlærer to trivselssamtaler med sine elever.
Lektiecafé

Der er lektiecafé en time hver aften, hvor du har tid til at lave lektier. I lektiecaféen er der er mulighed for at få hjælp af en lærer.
Læge
Der er læge i Vejen (1½ km fra skolen, og du skal normalt transportere dig selv derhen). Lægebesøg aftales med morgenvagten lige efter morgenmaden. Derefter skal man selv ringe til lægen og aftale en tid.
Medbringes  
· Cykel, når du ankommer på skolen skal du medbringe en driftsikker cykel. Desuden skal du medbringe lygter og lås, hvis disse ikke er fastmonteret på cyklen. Hvis cyklen går i stykker i løbet af året er du og/eller dine forældre ansvarlige for at den bliver repareret.  
· Dyne, pude og sengelinned

· Rullemadras

· Vækkeur (ud over det der er i mobiltelefonen)

· Regntøj

· Hygiejneartikler

· Håndklæder

· Tøj og sko

· Idrætstøj og –sko, både til udendørs og indendørs
· Skoletaske

· Ordbøger til de sprog du modtager undervisning i.
· Lommeregner (evt. TI-30X II S eller B)
· Tegnetrekant og vinkelmåler

· Passer

· Lineal

· Skriveredskaber

· Sygesikringskort

· Sovepose

· Liggeunderlag

· Badetøj

· Krus eller kop til brug ved hyggestunder på værelser og gange 

Må medbringes

· Musikinstrumenter
· Computer

· Stereoanlæg (det kan være en god idé først at aftale det med din værelseskammerat)

Må ikke medbringes

· Elkedel, mikrobølgeovn, toastere, kaffemaskiner, varmeblæsere o. lign. elektriske apparater.
· TV

· Kæledyr 

· Knallert 

Medicin 
Skal du tage medicin mens du er på skolen, orienterer du din kontaktlærer og træffer evt. aftaler med hensyn til opbevaring og udlevering. Smertestillende piller opbevares på lærerværelset og på skolens kontor.

Misbrug af computere, 
telefoner, i-pods, musikanlæg etc. kan medføre at vi inddrager dem i en uge. I gentagelsestilfælde, må du beholde udstyret derhjemme.
Mobiltelefoner 
Mobiltelefonen må ikke medbringes på skolen den første halvanden uge. Herefter vil vi sammen med jer elever lave regler for brug af mobiltelefoner. Hvis du har din telefon med ved ankomsten, vil vi bede dig aflevere den, og vi vil opbevare den i skolens pengeskab, indtil du skal hjem på weekend første gang. Du kan låne skolens telefon den første tid, hvis det er nødvendigt, og vi tager også imod telefonbesked for dig.

Mødepligt 
Du har naturligvis mødepligt til alle dine timer, til måltider, morgensamlinger, obligatoriske arrangementer, rengøringsopgaver og i øvrigt, når du får at vide, at du skal møde op. Vi accepterer ikke pjæk!! (Pjæk kan medføre hjemsendelse)
Måltider 
Måltider er obligatoriske, det vil sige at du skal deltage i samtlige måltider, der afvikles, medens du er på skolen. For at et måltid for ca. 120 personer kan blive afviklet på ordentlig vis, er der nogle regler omkring måltidet, dem får du nærmere besked om i løbet af de første dag af dit ophold.
Nøgler 
På ankomstdagen får du udleveret nøgle til værelset. Jeres værelse skal være låst, når I forlader det, så det er en god idé altid at tage din nøgle med dig, når du forlader værelset, så risikerer du ikke at blive låst ude ved et uheld. Du har ansvaret for de nøgler, der er udleveret til dig og de er erstatningspligtige, hvis de bortkommer.
Post
Hvis du får post, udleveres den til frokost. Post til elever kan sendes til: 
Elevens navn 
Askov Efterskole 
Maltvej 1 
6600 Vejen
Rengøring
Almindelig oprydning og lettere rengøring af værelser, gang og toiletter sker hver morgen og eftermiddag. Desuden deltager du ugentligt i grundigere rengøring af dit eget værelse og din egen gang og toiletter, samt rengøring af et tildelt område på skolen.
Rusmidler 
Det er selvfølgelig IKKE tilladt at indtage eller være påvirket af alkohol, narkotiske eller euforiserende stoffer, mens man er på skolen eller på vej til og fra skolen. Ligesom det ikke er tilladt at medbringe eller opbevare rusmidler af nogen art på skolen. 
Det er heller ikke tilladt at indtage narkotiske eller euforiserende stoffer i weekender og/eller ferier, imens man går på skolen, da dette er en ulovlig handling. 
Rygning 
Det er ikke tilladt at ryge på efterskolen. Det er heller ikke tilladt at ryge andre steder i byen. Hvis man er ryger, inden man starter på efterskolen, kan man tilmelde sig et rygestopkursus, som finder sted på skolen og varetages af en lærer, der er uddannet rygestop-konsulent. (Rygning på efterskolens område eller andre steder i byen kan medføre hjemsendelse.)
Seksuelt samkvem 
Seksuelt samkvem imellem eleverne er absolut ikke tilladt. Vi synes ganske enkelt ikke, at det skal være en del af samværet blandt eleverne på en efterskole. (Seksuelt samkvem kan medføre hjemsendelse)
Sengetid 
Du skal ligge i din seng klar til at sove senest kl. 22:30. Når vagtlæreren kommer mellem 22:30 og 23:00 skal levende lys, musik, computere og mobiltelefoner slukkes. Derefter bliver man på sit værelse. Klokken 23:00 skal også det elektriske lys slukkes. Efter kl. 23.00 opholder man sig KUN i sin seng eller på toilettet. (Overtrædelse af skolens sengetider kan medføre hjemsendelse.)
Slik, chips, sodavand 
Slik, chips og sodavand må ikke indtages på skolens område i løbet af dagen. Det er fordi vi gerne vil have, at du spiser ordentlig mad, så du er frisk til at deltage i timerne og alt det andet.

Stilletime 
Der er lektiecafé en time hver aften, hvor du har tid til at lave lektier. Mandag og onsdag er lektiecaféen en stilletime. I dette tidsrum skal du være på dit værelse eller i lektiecaféen, hvor der er mulighed for at få hjælp af en lærer.
Sygdom 
Sygemelding foregår hos morgenvagten lige efter morgenmaden. Du skal komme med til morgenmad og derefter gå direkte ned på dit værelse. Bliver du syg i løbet af dagen kan du henvende til frokostvagten efter frokost.

Er du sygemeldt, skal du være sengeliggende hele dagen, og hverken du eller din værelseskammerat må modtage besøg. Din værelseskammerat – eller en anden elev – sørger for at du får leveret mad til frokost og aftensmad.
Lige efter frokost går frokostvagten en runde til dem, der eventuelt ligger syge.

Vi aftaler det med dine forældre, hvis du skal hjem for at blive rask igen.
Hvis en elev bliver syg i weekenden og derfor ikke kommer søndag aften, meddeles dette til vagtlæreren på tlf. 51565561 senest søndag kl. 19.30 og ikke til forstanderen.

Tandlæge/anden speciallæge 
Skal du hjem for at besøge speciallæge, beder vi dig at gøre det i forbindelse med forlængede weekender eller ferier.
Transport 
Der går bus direkte til Esbjerg og Kolding. Bussen standser i Vejen, hvorfra der afgår tog i næsten alle retninger. Passer bus og tog ikke sammen, kan eleverne arrangere fælleskørsel i taxa.

Tøjvask
Der er vaskeri på skolen. På skolens kontor kan der købes ”vaskekort”. Man skal selv sørge for vaskepulver og evt. skyllemiddel.

Weekender 
Weekender på en efterskole er noget helt særligt. Her følger vi normalt ikke hverdagens stramme skema. Det betyder, at du er sammen med de elever og lærere, der også er der i weekenden, på en helt anden og mere afslappet måde. Man lærer simpelthen hinanden at kende på en helt ny måde. Der vil ofte være sjove, udfordrende eller bare hyggelige aktiviteter. Hver onsdag sendes weekendlisten rundt, på den angiver du med et kryds, om du bliver på skolen, tager hjem eller tager et andet sted hen i weekenden. Fra- eller tilmelding til en weekend gælder for hele weekenden; man kan altså ikke nøjes med at blive på skolen en del af weekenden. I løbet af skoleåret vil der være et antal weekender, hvor du skal blive på skolen (se årsplanen.) Ligeledes vil der være nogle forlængede weekender – hjemrejseweekender -  hvor vi har fri enten fredag eller mandag.
Årsplanen 
Vi udleverer en endelig årsplan ved skoleårets start. Årsplanen er en kalender, der viser hvad der foregår i løbet af skoleåret. (Årsplanen kan også findes på skolens hjemmeside; www.askovefterskole.dk )
Håndbogen redigeres for hvert skoleår

